  Виталий Пронин Республикаын бусы ужъёс мытэмын ни 20 ёросын.Котькуд аре сямен ик нырысьёсыз пӧлын бусые потӥзы Вавож ёросысь хозяйствоос. Та дырлы ёросын усыямын 1 сюрс 524 гектар тол вылэ гырем бусыос но 497 гектар трос аръем турынъёс, 200 гектар турын будосъёс сылало ватсэтъёсын пазямын, 378 гектар юос киземын.Трос аръем турынъёс вылэ удобрение пазяло Балезино, Дэри, Кияса, Пичи Пурга, Сарапул, Шаркан ёросъёсын. 2 сюрс гектарлэсь ятыр бусыоссэс кизьыны дасязы Алнаш но Сарапул ёросъёсын. Кизёнзэс мытӥзы на Ува ёросын - 35 гектар но Алнаш ёросын - 20 гектар. Вань ёросъёсын азьланьтӥське кидыс дасян.Пичи Пурга ёросысь «Первый май» гурт предприятиын кын улэ киземын вал 1 сюрс 420 гектар ӟег. Нош али кизёно 1 сюрс 180 гектар вазь вуись юос, 800 гектар кукуруза, 751 гектар одӥг аръем турынъёс но усыяно 1 сюрс 570 гектар трос аръем турынъёсты. Со сяна, мерттоно 40 гектар кубиста. Теплицаын со чебер удаз ни. Хозяйствоысь специалистъёс валэктэмъя, бусы ужъёс татын куинетӥ нуналзэ мыно ни. Кылсярысь, трос аръем турынъёсты сылало ватсэтъёсын пазяло. Нош механизатор Олег Шумилов ю кизьыны бусы дася.- Туэ музъем ӝог куасьме, - шуэ 1979-тӥ арысен тракторен ужась Олег Серафимович. - Соин ик шаплы ужано, мускыт медаз тӧлӟы. Тани та бусымы 100 гектарлэсь ятыр. Мон толон гинэ татчы выжи, быдэстӥсько ни усыянме. Милям котькудӥз механизатор котькыӵе ужез быдэстыны быгатэ. Соин ик кизёнэз 10 нунал ӵоже йылпумъяно бере, ми планэз быдэстом.Иван Аркашев.  